Universis presentes litteras inspecturis, Bartholomeus providentia divina Eduensis episcopus, salutem in Domino. Bone rei dare consultum presentis est vite remedium et future. Hinc est quod nos considerantes quod elemosina fieri consuevit singulis annis quadragesimali tempore, ter in hebdomada, in ecclesia Eduensi, omnibus Christi pauperibus ibidem confluentibus, ad expensas venerabilium virorum decani et capituli Eduensis, ad quarum expensarum supportationem eorum non suppetunt facultates, immo cothidianas distributiones suas pro parte temporis sibi detrahunt ut dictis pauperibus largiantur, qui, crescente partium vicinarum inopia, plux solito confluunt ad elemosinam memoratam; propter quam distributionis diminutionem cultus divinus diminuitur, quem toto cordis affectu desideramus augeri volentesque dictam elemosinam perdurare, presertim cum sine scandalo populi non possit diminui neque tolli, talem circa predictos defectus in modum qui sequitur, paterne sollicitudinis studio, de consilio et assensu decani et capituli predictorum, duximus reformationem seu ordinationem faciendam: videlicet quod ecclesias parochiales de Sinevineis, de Tagneria, de Stagno et de Laisiaco, nostre dyocesis Eduensis, quarum jus patronatus ad dictos decanum et capitulum noscitur pertinere, ipsi ecclesie Eduensi, ad opus dictorum decani et capituli, pro dicta elemosina facienda dictisque distributionibus in statum debitum restaurandis, si et prout non obstante juramento a nobis apud sedem apostolicam de non alienandis possessionibus ad mensam nostram episcopalem spectantibus prestito, licite possumus, concedimus, incorporamus, anectimus et unimus, juridictione et jure episcopalibus in omnibus salvis, ita quod cedentibus non ex causa permutationis rectoribus nunc presidentibus ipsis ecclesiis vel decedentibus, instituatur a nobis vel a successoribus nostris in qualibet ecclesia earumdem rector ad presentationem dictorum decani et capituli, qui rector, et non capitulum, curam habeat animarum, et quod pro sustentatione sua, juribus episcopalibus solvendis et aliis honeribus supportandis, mortuaria nuptialiaque jura, oblationes etiam et alias obventiones altaris percipiat in solidum ac etiam inconcusse: de decimis autem vini, bladi, leguminum et aliis decimis ac messibus, et de terris, vineis, pratis, nemoribus, redditibus et aliis juribus quibuscunque medietas ad dictum rectorem et alia medietas ad dictos decanum et capitulum pertinebit; si autem decimam ab eo qui haberet super hoc potestatem ecclesiis imponi predictis solvendam de redditibus ecclesiarum ipsarum contingeret, quilibet scilicet rector cujuslibet dictarum ecclesiarum medietatem dicte decime et prefati decanus et capitulum aliam medietatem persolvere tenebuntur. Et hoc statuimus et ordinamus, auctoritate sancte sedis apostolice in omnibus semper salva. In quorum premissorum omnium testimonium, sigillum nostrum una cum sigillo sancti Nazarii Eduensis, quo utuntur dicti decanus et capitulum, presentibus litteris duximus apponendum. Et nos dictus decanus et capitulum unioni hujusmodi et predictis omnibus nostrum prebuimus et prebemus assensum et sigillum Sancti Nazarii Eduensis quo utimur, una cum sigillo dicti domini episcopi, presentibus litteris apponimus. Actum in generali capitulo dicte ecclesie Eduensis, die sabbati in crastinum festi Nativitatis sancti Johannis Baptiste, anno Domini millesimo trecentesimo sexto.